salier
Salier, (af lat. salii, afledn. af salire 'springe, danse'), urgammelt romersk kollegium på 12 (eller 24) mandlige dansere knyttet til Mars, måske oprindelig også til Quirinus; tilsvarende kollegier fandtes i andre italiske byer. Under en procession i marts sang de carmen saliare, en hyldest til en række guder på så gammel latin, at det i 1. årh. f.Kr. var uforståeligt for romerne. Bevarede brudstykker af sangen er en vigtig kilde til førklassisk latin.